C 152/106
MT
Il-Ġurnal Uffiċjali tal-Unjoni Ewropea
6.4.2022
1.7.
Sa fejn huma kkonċernati l-emittenti ta’ bonds ekoloġiċi mhux tal-UE, il-KESE huwa tal-fehma li l-aċċess għas-swieq kapitali tal-UE u viċi versa għandu jkun ibbażat fuq l-allinjament tat-tassonomiji bejn il-ġuriżdizzjonijiet globalment.
Fil-fehma tal-KESE, dan huwa ta’ rilevanza partikolari peress li l-isfidi ambjentali bħat-tibdil fil-klima ma jistgħux jiġu indirizzati mill-UE waħedha.
Sakemm ma jkunx hemm xi bażi komuni dwar l-allinjament tat-tassonomija ma’ pajjiżi terzi, ir-Regolament propost tal-Kummissjoni dwar standard volontarju għall-bonds ekoloġiċi x’aktarx li ma jsirx standard għas-suq globali tal-bonds ekoloġiċi.
Il-Pjattaforma Internazzjonali dwar il-Finanzi Sostenibbli għandu jkollha rwol ewlieni biex tipprovdi din il-bażi komuni billi taġixxi bħala forum għal djalogu bejn dawk li jfasslu l-politika. 1.8.
Fl-aħħar nett, il-KESE jilqa’ r-rekwiżit skont it-tassonomija tal-UE għall-investimenti biex jiġu ssodisfati l-prinċipju “la tagħmilx ħsara sinifikanti” u s-salvagwardji minimi, minħabba l-ħtieġa kontinwa li tingħata prijorità lit-trasformazzjoni ekoloġika flimkien mal-protezzjoni soċjali u s-salvagwardja tad-drittijiet tal-bniedem u tal-ħaddiema.
Madankollu, dan jista’ jillimita l-kamp ta’ applikazzjoni tal-allinjament tat-tassonomija ma’ pajjiżi terzi, b’mod partikolari jekk tali ġuriżdizzjonijiet ma jissodisfawx il-kriterji tal-prinċipju “la tagħmilx ħsara sinifikanti” bħar-rikonoxximent tad-drittijiet ta’ negozjar kollettiv.
Għal dan il-għan, il-KESE jipproponi kumitat ta’ monitoraġġ speċifiku biex jissorvelja d-dinamika tas-suq tal-bonds ekoloġiċi, bl-involviment tal-imsieħba soċjali.
2.
Kummenti ġenerali 2.1.
Fis-6 ta’ Lulju 2021, il-Kummissjoni Ewropea pproponiet Regolament ġdid dwar Standard Volontarju Ewropew għall-Bonds Ekoloġiċi.
Ir-Regolament propost għandu l-għan li jagħmel is-sistema finanzjarja tal-UE aktar sostenibbli billi joħloq sistema monetarja awrea għall-bonds ekoloġiċi li tista’ titqabbel ma’ standards oħra tas-suq, u potenzjalment tiġi allinjata magħhom. 2.2.
L-istandard għall-bonds ekoloġiċi jkun miftuħ għall-emittenti kollha ta’ bonds ekoloġiċi, inklużi emittenti privati, pubbliċi u sovrani, u jinkludi emittenti li jinsabu barra mill-UE. 2.3.
Il-qafas propost jistabbilixxi standard volontarju għal kif il-kumpaniji u l-awtoritajiet pubbliċi jistgħu jużaw bonds ekoloġiċi biex jiġbru fondi fis-swieq kapitali għall-finanzjament ta’ proġetti. 2.4.
L-istandard jeħtieġ li l-emittenti jallokaw ir-rikavati kollha mill-ħruġ għal attivitajiet li jissodisfaw ir-rekwiżiti tar-Regolament tal-UE dwar it-Tassonomija (UE) 2020/852 tal-Parlament Ewropew u tal-Kunsill (1) sad-data tal-maturità tal-bond.
Dan jistabbilixxi l-objettivi ambjentali, il-kriterji tal-iskrinjar u l-limiti tal-prestazzjoni għall-attivitajiet ekonomiċi.
Attività ekonomika titqies konformi jekk: (a) tikkontribwixxi b’mod sostanzjali għal wieħed jew aktar mill-objettivi ambjentali; (b) ma tagħmel l-ebda ħsara sinifikanti lil objettivi ambjentali oħra; u (c) tikkonforma ma’ salvagwardji soċjali u ta’ governanza. 2.5.
Il-bonds ekoloġiċi tal-UE jgħinu biex jiġi indirizzat il-finanzjament ta’ proġetti fit-tul (sa 10 snin) sakemm tali proġetti jkunu allinjati mal-objettivi ambjentali tar-Regolament dwar it-Tassonomija. 2.6.
Il-bonds ekoloġiċi tal-UE jkunu soġġetti għal rieżami estern biex jiġi żgurat li jkunu konformi mar-rekwiżiti msemmija hawn fuq, b’mod partikolari l-allinjament tat-tassonomija tal-proġetti.
Skont il-proposta, ir-rieżaminaturi esterni jiġu rreġistrati mal-Awtorità Ewropea tat-Titoli u s-Swieq u se jkollhom jissodisfaw il-kundizzjonijiet għar-reġistrazzjoni fuq bażi regolari. 2.7.
Fil-każ li wara l-ħruġ ta’ bonds jinbidlu l-kriterji tekniċi tal-iskrinjar tat-tassonomija tal-UE fil-qafas tar-Regolament dwar it-Tassonomija, il-proposta tippermetti li l-emittenti jkomplu jikkwalifikaw abbażi tal-kriterji preeżistenti għal ħames snin oħra.
Madankollu, il-KESE huwa tal-fehma li ladarba bond jikkwalifika bħala “ekoloġiku” mal-ħruġ, ir-regoli għall-allokazzjoni tar-rikavati m’għandhomx jinbidlu.
Għalkemm fil-prattika l-kriterji ta’ skrinjar tat-tassonomija jinbidlu u l-bond ma jibqax jissodisfa l-kriterji l-ġodda, jenħtieġ li l-bond jibqa’ “ekoloġiku” għat-terminu kollu sal-maturità.
Dan għandu jikkontribwixxi għal swieq stabbli tal-bonds ekoloġiċi. 2.8.
Il-proposta għandha wkoll l-għan li ttejjeb il-fiduċja u s-salvagwardji tal-investituri, u li tnaqqas ir-riskji ta’ proġetti ffinanzjati minn bonds ekoloġiċi li ma jilħqux l-objettivi ambjentali fil-mira.
L-emittenti ta’ tali bonds ikunu meħtieġa jwettqu rapportar regolari.
(1)
Regolament (UE) 2020/852 tal-Parlament Ewropew u tal-Kunsill tat-18 ta’ Ġunju 2020 dwar l-istabbiliment ta’ qafas biex jiġi ffaċilitat l-investiment sostenibbli, u li jemenda r-Regolament (UE) 2019/2088 (ĠU L 198, 22.6.2020, p. 13).